สำนักงานตำรวจแห่งชาติ พร้อมใช้ศูนย์ 191 เพิ่มช่องทางแจ้งเหตุผู้ป่วยโรคโควิด-19 ตั้งเป้าส่งต่อแพทย์ให้ได้ทุกกรณีในทุกวัน
พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ยืนยันความพร้อมในการใช้ศูนย์รับแจ้งเหตุ 191 ทั่วประเทศ จำนวน 1,200 คู่สาย เพิ่มช่องทางรับแจ้งเหตุผู้ป่วยโรคโควิด-19 ส่งต่อข้อมูลให้หน่วยงานทางการแพทย์ ที่จะปฏิบัติหน้าที่ตลอด 24 ชั่วโมง โดยจะมีการรับแจ้งข้อมูล ซักถามอาการและประสานส่งต่อ พร้อมตั้งเป้าหมายว่า จะต้องติดตามทุกกรณีให้เสร็จสิ้นสมบูรณ์ทุกวันและจะมีการนำรถควบคุมผู้ต้องหา มาช่วยสนับสนุนการส่งต่อผู้ป่วยด้วยด้านพลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ ชี้แจงถึงการปฏิบัติงานของศูนย์ 191 ที่จะเชื่อมโยงข้อมูลกับระบบ Government Big Data institute (GBDi) ซึ่งเป็นฐานข้อมูลที่กระทรวงสาธารณสุขและกระทรวงดิจิทัลเพื่อเศรษฐกิจและสังคม หรือดีอีเอส พัฒนาร่วมกันเพื่อเป็นตัวกลางในการรวบรวมข้อมูลผู้ป่วยโควิด-19 สำหรับผู้ป่วยในพื้นที่กรุงเทพมหานคร หากผู้ป่วยโทรมายังศูนย์ 191 เจ้าหน้าที่จะสอบถามข้อมูลผู้แจ้งจากชุดคำถามที่กำหนดโดยกรมควบคุมโรค บันทึกข้อมูลลงระบบฯ จากนั้น ระบบจะแจ้งไปยังศูนย์ 1668 และ 1669 ทันที ซึ่งมีการทดสอบระบบแล้ว สามารถเชื่อมข้อมูลกันได้อย่างดี หากเป็นผู้ป่วยฉุกเฉิน เจ้าหน้าที่ศูนย์ 191 จะแจ้งไปยังศูนย์เอราวัณ 1669 เพื่อจัดรถฉุกเฉินมารับตัวผู้ป่วยโดยเร็วที่สุด หลังจากรับแจ้งเหตุ 30 นาที จะมีการโทรศัพท์กลับไปสอบถามสถานะการรับตัวผู้ป่วยอีกครั้งว่า ได้รับการช่วยเหลือแล้วหรือไม่ หากยัง ก็จะช่วยประสานอย่างใกล้ชิด  ส่วนต่างจังหวัด เจ้าหน้าที่ศูนย์ 191 จะประสานโดยตรงไปยังสาธารณสุขจังหวัดหรือหัวหน้าศูนย์ 1669 เพื่อส่งต่อข้อมูลผู้ป่วย แต่หากกรณีผู้ป่วยไม่ยินยอมเข้ารับการรักษา หรือกักตัว ตามคำสั่งเจ้าพนักงานควบคุมโรคติดต่อ จะมีตำรวจร่วมกับเจ้าพนักงานควบคุมโรค ไปชี้แจ้งทำความเข้าใจและเชิญตัวผู้ป่วยหรือผู้ที่สัมผัสผู้ติดเชื้อ ไปดำเนินการตามมาตรการควบคุมโรคต่อไป หรือหากผู้ป่วยเจตนาหลบเลี่ยงการติดต่อจากเจ้าพนักงานควบคุมโรค เช่น ปิดโทรศัพท์ หรือจงใจไม่รับโทรศัพท์ตำรวจจะช่วยสนับสนุนในการสืบสวนหาตัวผู้ป่วยมาเข้ารับการรักษา พร้อมขอให้เข้าใจว่า เมื่อเป็นผู้ป่วย จะต้องดำเนินการตาม พ.ร.บ.โรคติดต่อฯ โดยเคร่งครัด เพื่อป้องกันไม่ให้เชื้อแพร่กระจายไปยังผู้อื่นต่อไป